정조 4년
庚子十月十八日辰時。上御宣政殿。晝講。大臣備局堂上引見入侍。諸承旨持公事入侍時。特進官鄭昌聖。同知事徐有寧。參贊官鄭志儉。侍讀官朴天行。檢討官洪文泳。記事官金載瓚。編修官文采五。記事官李集斗。宗臣花陽君榷。武臣宣傳官申應周。領議政金尙喆。左議政徐命善。右議政李徽之。兼判尹洪樂性。戶曹判書金華鎭。兵曹判書李衍祥。行訓鍊都正李柱國。行副司直李敬懋。戶曹參判鄭民始。行大司諫洪檢。行都承旨李𡊠。左承旨徐有防。右承旨朴祐源。左副承旨李養鼎。右副承旨吳大益。事變假注書任長源。以次進伏訖。上讀前授音。天行讀奏。自齊宣王問曰。人皆謂我毁明堂。止王如好色。與百姓同之。上讀新授音訖。天行曰。明堂。卽天子出治之處。非齊王所居之室。而孟子急於行王。至曰行王政。則居之。可見聖賢之至意矣。至於好貨好財。亦曰與百姓同之。其愛民救世之意。藹然於辭表。惟願留神於此等處焉。文泳曰。聖人之心。必欲使天下之民。皆得其所。而有不能博施普濟。則先使四民之窮。俾入一視之澤。而天下之疲癃無告之類。擧沐於字惠之化矣。伏望體念焉。有寧曰。昨日求助之敎。藹然惻怛。可格神人。而若求修省之方。則無出此一章外。今日講此章之意。臣不勝欽仰矣。昌聖曰。凡人之好貨好色。卽是心術之病也。人所自恥。不欲對人說道者。而齊王初見孟子。直陳無諱。其意足可尙也。但不識救民之本。終不能充擴善端。與聞大道。後之學者。每有掩卷之歎也。志儉曰。孟子論文王之治。不過曰安民二字。先儒曰。讀孟子則知王政之易行。伏願殿下。先從約而易者。終至大而化焉。目今天災荐至。警告丁寧。此必人事失於下。而天怒發於上矣。昨日十條之敎。有可以感天回祥。而益體孟子之至意。克行文王之實政。則乃爲今日講此篇之義也。上曰。好矣。然而孟子此章。終有不可曉者。蓋好貨好勇。猶可與百姓同之。而至於好色。其何以與他人共之乎。若使荒淫之君。益肆放佚之心。自謂以與百姓同之。則其流之弊。可勝言哉。予未知孟子此敎。果何如也。天行曰。若使帝王。刑妻齊家。漸及於民。以至於無怨無曠。則此所謂與百姓同者也。昌聖曰。所謂好字。是齊王之病處也。孟子因其病而發其善。欲爲開導充擴之道焉。若使齊王。繼問救病之方。則孟子必就好字上。下藥矣。命經筵退。大臣進伏。尙喆曰。夜間聖體。若何。上曰。一樣矣。王大妃殿氣候。若何。上曰。一樣矣。惠慶宮氣候。何如。上曰。一樣矣。尙喆曰。昨夜雷異。比前尤轟轟矣。上曰。雷異若是頻發。天告有若提命。咎實在躬。尙誰爲尤。寡人受祖宗之托。莅艱大之位。治不徯志。惠未下究。以致民困於下。天怒於上。丁寧之戒。諄複至此。此寡人之日夕懍惕。莫省所以者也。卿等如有敎寡人者。惟望悉陳而無隱。尙喆起而對曰。臣等以不才猥添輔相之位。不能仰裨治化。自干天怒。只使殿下。獨憂於上。惶懍震越。不知所達。而第伏念天災時變。何代無之。而至於近日之雷異。一旬之內。至再至三。實未知聖明之世。何爲以致此也。竊覵我殿下。對越之誠。高出百王。昨日求助之敎。藹然於絲綸之上。庶可以上格神明。克回天怒矣。昔楚莊王。以一念之微。轉災爲福。能成五伯之業焉。楚莊王中主也。而尙能如此。以殿下之聖。若復加勉。則古人瑞星之喩。可以復見。昨夜之雷。安知不爲瑞雷也。更願懋哉懋哉。命善曰。昨日十條之敎。至矣盡矣。聖王求治之要。何嘗外於是哉。凡於日用施措之間。每以十條加勉。則臣無容仰陳矣。徽之曰。遇災知懼。過災輒忘。實是今日之大憂也。殿下每以今日之心。爲心於平日。則天災時異。何從而至也。臣等伏望勿忘今日之心焉。上曰。言甚切實。予雖不穀。敢不惕念加勉焉。上曰。今日國事。旣不能大振作大有爲。只將牽架補漏。依樣過了。則民憂何以紓之。天譴何以答之耶。爲今之計。宜以別般好政令。喚惺人心。滌去舊習。先從受病處下手。而予所以不能有爲趑趄未決者。誠以民心世道。日益渙散。舊痾新恙。日益沈深。莫可以支保也。今若不思底定之道。遽以奮發之政。率爾加之。則治效未著。世道先壞。竝與一線根本之地。而更無可言。將何處措手乎。朱子所謂必思大亂之語。其情亦慼矣。朱子以堯舜君民之志。夫豈有思亂之心。而其言猶且如此。則當日事。可以想得。而今予又不幸當之矣。世道至此。更何可言。惟將不激不乖。靜而俟之而已。譬諸濁水。則水方渾濁之時。若欲激而淸之。則惟將益濁而水中之物。其何以窺得耶。莫如靜而澄之。待其自淸。然後水中之巨細大小。潛動浮沈之類。始可以歷歷俯燭矣。治國如治水。先定世道。以靖民志。徐以邪正賢愚。一擧而措之。則此所謂事半而功倍矣。善將兵者。養兵而用武。善治心者。盈科而進步。爲人君而治國。亦奚異於此哉。尙喆曰。聖敎誠萬萬得當矣。今日之計。惟當居靜而制動。使人心底安而後。乃可以措手也。然而得人才。爲當今第一急務。在殿下之道。惟宜作成蒐羅。鑑照衡稱。今日得一人。明日得一才。集群長而大成。與共天職。載熙庶績。則不待別般振作。而治國之要。固不外此矣。目今國事。如大病之餘。元氣日下。莫可收上。今不可遽加峻劑。徐以輔元之方。次第收功。以復一元之氣也。伏望體念焉。徽之曰。竊見殿下。近年以來。每以國憂叢剉。漸爲退托。終無進步底意。故世道愈壞。人心益陷。惟望立大本正百度焉。命諸承旨讀奏公事訖。仍命書判付。尙喆曰。此全羅監司徐有隣災實分等狀啓也。珍島等十三邑。置之之次。茂朱等四十邑。置之稍實。仍以爲本道災結四千八百七十八結。特許分俵酌定。舊還捧上之節。不可不以穡事穰歉。年條久近。參互商量。之次邑中珍島海南興陽。有難以新舊還竝督。今姑停退。其餘之次十邑。最久二年條停退。稍實各邑。最久一年條停退。各司所管舊逋奴婢身貢。年久敗船拯劣米。竝爲停退。推奴徵債。限明秋防塞事。請令廟堂稟處矣。分等依此施行。今年本道。非不豐登。而間多被災之狀。今見狀論。誠如所聞。災結四千八百七十八結。依所請許劃。使之均俵。舊還分排。勿論年條久近。當觀各邑穡事之得失。從便闊狹。只準當捧之數而已。則別無新般覆奏之可論。至於各司所管奴婢身貢。舊逋年久極劣米停退。及推奴徵債。限明秋防塞事。竝許施。何如。上曰。依爲之。尙喆曰。此江原監司金尙集狀啓也。以爲今年年事。毋論嶺東西。優劣無甚懸絶。分等置之。仍以爲災摠一百八十八結二十負一束。準數劃給。推奴徵債。限明秋防塞事。請令廟堂。稟旨分付矣。所謂災結。不甚過多。一百八十八結零。依此數許劃。推奴徵債。亦令限明秋防塞。何如。上曰。依爲之。尙喆曰。前因東萊前府使李文源上疏。以左水營城丁軍事。令道臣論理狀聞之意。覆啓分付矣。卽見慶尙監司趙時俊狀啓。則以爲蓋此水營。旣設城池。宜有守卒。前水使申應周。始爲團束卒伍。作爲城丁。而元額五百名中。待變軍官旗牌官一百七十四名。本以該營刊額。只有軍校之名。而無他兼役。在家軍官旗牌官武士射夫等。三百二十六名。本以本府實役。兼帶該營軍校之名。而今皆入於團束之中。此旣良丁之募入。果無軍額之新增。而第於設置初啓本中。將校之子枝及他官移接人。令本府。勿侵他役。待城丁有闕塡充云者。將有良丁避役淵藪之慮。臣意則除出一百七十四名之刊冊所載。餘外之只隷城丁無實役者。自本府。勿拘充役。然後當絶良民趨避之弊。而營府。俱得便好。以此意。往復帥臣。議旣歸一。請令廟堂稟處矣。此事初因帥臣狀請而許之。後因本府使疏論而更令道臣。爛漫消詳。論理狀聞矣。今觀其所論。則有曰除出刊冊所載之一百七十四名。餘外只隷城丁而無實役者。自本府。勿拘充役。則當絶良民趨避之弊。而營府俱便。彼此無礙云。其間事情。旣如此。則不必一向靳持。依此施行之意。分付道帥臣。如是設施之後。若有其間生弊之端。則朝家處分。何難革罷。十分商度。措置得宜。俾得永久實效之意。各別嚴飭。何如。上曰。左右相之意。何如。命善曰。若如道臣所請。則前水使設置城丁之議。前府使無失軍役之論。庶可以竝行不悖。許施。似好矣。徽之曰。當初萊府之所不欲者。以其將校子姪他官來接。勿定他役。待闕充額於城丁軍。而閒丁。除此難充之故矣。今此該道臣所論。只以刊冊所載。許隷城丁。而將校子姪及他官來入人。勿爲擧論。則營府俱無所爭。依此許施。似好矣。上曰。依爲之。尙喆曰。此全羅前左水使李文爀狀啓也。以爲本營關防之重。控扼之緊。與統營相爲表裏。而且丙申有習操後修啓。依統營例爲之事。飭敎矣。秋操後。試射優等直赴之節。尙未蒙均視之典。一依統營例。擧行事。請令廟堂稟處矣。本營所處。雖曰海防。緩急緊歇。與嶺南左右水營。終有間焉。而此等變通。何可創許。以開紛紜之路乎。置之。何如。上曰。依爲之。該水使推考。可也。尙喆曰。北道交易事。盛京禮部咨文。又爲出來矣。回咨依例撰出。順付於今番節使之行。以爲傳給盛京之地。何如。上曰。依爲之。尙喆曰。今日次對。無故備堂。擧皆入參。而禮曹判書金熤。以兼帶未肅拜。獨爲懸頉。事甚未安。推考。何如。上曰。依爲之。以上出擧條徽之曰。實錄堂上之兼帶經筵。昨旣許遞矣。纂修堂上金熤。昨又除拜知經筵。似宜一體變通。敢此仰達矣。上曰。依爲之。出擧條命書榻敎曰。知經筵金熤許遞。樂性曰。當此擾民之政禁飭之時。京外不可異同。都下推奴徵債。亦依外方例。限明秋防塞。何如。上曰。依爲之。命善曰。然則秋曹。亦宜一體防塞矣。上曰。依爲之。出擧條華鎭曰。本曹稅入之逐年減數。專由田結之漸致耗縮。而細究其源。莫非各道川浦沙等災名。一任各邑槪狀。循例修報。不爲詳覈。故一番懸頉之後。仍作永災之地。今年如此。明年又如此。十數年來。竝與査陳而計其所頉之數。則殆過五六萬結。田政何等重大。而京外俱不照察。以至於此。若不亟加變通。因循以置。則日後之弊。有不可勝言。雖以昨年言之。別關申飭。比前稍勝。而諸道永頉。摠以論之。則亦至四百餘結之多矣。今年災摠。雖如昨年。四百餘結永災。自在於今年給災數之外。而許多奸弊。皆從此出。故各道舊頉名色。固自如。事之無謂。莫甚於此。自今爲始。嚴飭各道川浦沙災處。皆以水沈等當年災許頉。翌年磨勘時。依數還實。永災名色。使不敢擧論。而雖或有不得已永頉處。泥生還起之地。亦豈無逐年執卜。次次充輔之道乎。此等事。若不筵稟定式。則難以永久遵行。至於新還起一事。尤爲無實之政。蓋以當年減稅之故。各邑假稱還起。幾結塞責磨勘。而仍以減稅懸註。及其翌年。歸之於續陳而減其收稅摠數。故名存實無。將無捧稅之日。事極萬萬寒心。今年磨勘時。則各道道臣。明覈昨年所報還起之數。盡入於出稅之摠。毋敢如前混錄於還陳之中。今年還起。亦爲從實修報。而全不報守令。査實論責事。定式施行。則庶可謂一分救弊之道。故敢此仰達。下詢大臣處之。何如。上曰。大臣之意。何如。尙喆曰。戶判所達。誠有所據。依此申飭諸道。似好矣。命善曰。田政之許多奸弊。每在此等處。若不嚴加操束。將何以防杜乎。如是申飭之後。或有慢不擧行之守令。隨現重繩。以爲懲他礪後之地。似好矣。徽之曰。田政之雜亂。誠如戶判所達。一懸永頉。更不以還起執卜。所謂舊不付種者。邑邑有之。臣於今番省掃之行。聞鄕中人言。長陵外一坪。數十年前。以人稀之故。荒廢居多。今則片土盡闢云。以此推之。他處之舊不付種。亦多還起。申飭諸道。似好矣。上曰。依爲之。華鎭曰。糧餉屯稅。係是軍需事目。至嚴上納。亦有定限。則外邑固當着意擧行。而近來慢忽成習。十月過半。己亥條稅納。尙多未收。或有全不納處。事極寒心。未收各邑。今方督捧。固難一一論責。而至於全不納之平澤全義兩邑。當該守令。不可無警責之道。爲先從重推考。今月內若不準納。則依定式。草記論罪事。嚴飭。分付。而以陳起査報事言之。前後關飭。不啻屢次。所謂各邑之報來成冊。猶不着意。實多有未準信處。故方欲抽栍摘奸。而其中十數邑。竝與成冊而尙未修報。其在奉行朝令之道。尤萬萬駭然。使之從速査報。以爲趁今釐正之事。各別申飭。何如。上曰。依爲之。田案期於歲前釐正。可也。以上出擧條衍祥曰。含春苑曾有守直雇軍一名。辛卯年減去。以苑底居民。權定守直矣。今則守護之節。甚重。權直事面苟艱。依舊例。雇立。何如。上曰。依爲之。而宮苑守護之節。每欲下敎而未果矣。本宮都提調之意。何如。尙喆曰。宮苑守護之節。兵判旣已稟定。而至於宮苑墻垣之隨毁隨築。一如宮墻例。自各軍門。分授擧行。恐似得宜矣。上曰。依爲之。衍祥曰。景慕宮宮墻。兵判與本宮提調。春秋巡審事。方纔定奪。而秋序已過。今月爲始。巡審。何如。上曰。依爲之。出擧條民始曰。本廳屯田。各處所在者。田畓合爲千餘結。而時起不過三百餘結。所減幾四分之三。廳儲之艱乏。多由於此。不可不一番打量。而若無朝家申飭。則難保其着實擧行。令該道道臣。另飭屯田所在邑守令。使之親執詳審。着念擧行。如有循例不實之弊。當該守令。各別論罪之意。出擧條申飭。何如。上曰。依爲之。守禦廳旣如此。則摠戎廳。亦似有此弊矣。有寧曰。本廳屯田之弊。亦與守禦廳無異。一體申飭擧行。何如。上曰。依爲之。出擧條命三司進前。檢天行文泳進伏。上曰。只擧下段。檢曰。請大靜縣爲奴罪人金壽賢。更令王府。設鞫嚴問。依律處斷。上曰。不允。出擧條祐源曰。行大司諫洪檢。傳啓之際。出見啓草。有違臺規。推考。何如。上曰。勿推。可也。檢曰。請爲奴罪人河翼龍金重得。亟命王府。設鞫得情。快正王法。上曰。不允。檢曰。請大靜縣定配罪人聖中。放逐罪人有臣宗甲義駿等。竝令王府。設鞫嚴問。期於得情。快正王法。上曰。不允。以上出擧條祐源曰。行大司諫洪檢。讀奏傳啓之時。旣承只擧下段之命。而誤奏具書。事甚未安。推考。何如。上曰。依爲之。出擧條檢曰。臣本無似。自知不合於淸朝耳目之任。而適當聖上遇災修省。賓對有命之日。他不暇顧。冒登筵席。以展紙讀奏之有違格例。至煩承宣問備之請。臣初旣失於周旋。末乃繼以做錯。其昏謬不職之失。在所難免。滿心惶恧。若無所措。其何可一刻晏然於臺次乎。請命遞斥臣職。上曰。勿辭。亦勿退待。尙喆曰。臺閣傳啓。何等體重。而大司諫洪檢。今於讀奏之際。其間一啓。遺漏不達。其爲做錯。誠大矣。不可以事屬無情。有所曲恕。罷職。何如。上曰。依爲之。出擧條天行文泳曰。雷異之警。無歲無之。而未有如近日之頻復。旬日之內。至三至四。始則雖微。至於昨夜。燁燁之光。轟轟之聲。實爲可驚可愕。天道玄遠。臣等雖不敢以某事某應。傅會爲說。而災不虛生。必有所召。可不畏哉。迺者聖心警惕。十條求助之敎。丁寧惻怛。有足以孚格天心。臣等固已欽仰。俄於應旨之箚。略貢微忱。而應天之方。貴在誠實。今日之特命賓對。亦出於汲汲修省之意。講究消弭之策。非不至矣。古人云非言之艱。行之惟艱。行之然後可以踐其言。而行之之中。亦有同行異情之分。卽誠與不誠是已。若於過災之後。又復恬嬉。則是豈誠實應天之道乎。伏願從今以後。必以誠實二字。一直做去。無少間斷。以答天譴。是臣等區區之望也。臣等固當別搆一箚。以效獻規之忱。而雷在三日之內。則不但煩複爲懼。古例。亦有不然。故適因講筵。敢以所懷。仰達矣。上曰。言甚好矣。當體念。出擧條天行文泳曰。今日賓對。卽昨夜雷異後特命者也。在廷臣僚。孰不欽仰奔走。而至於臺諫。則職在耳目。責任自別。而多臺之無端不參。太欠誠實。請今日不入侍臺臣。竝施譴罷之典。上曰。依啓。出擧條命退。諸臣以次出